Dis tyd vir somergroente saai!
JY LEES NOU Dis tyd vir somergroente saai!
Jou tuindagboek: Doendinge vir Oktober
Sit jou hoed op en smeer sonroom aan, want nou is die beste tyd om somergroente te saai – behalwe in subtropiese streke, waar planttyd amper verby is.
Soetrissies is alte veelsydig: Dit gee 'n soet smaak en heerlike knars aan slaaie en roerbraaigeregte, en gerooster bring hulle 'n geurontploffing na pizza, pasta en pesto. Dis boonop gesond en propvol vitamien C.
Soetrissies vra baie son en grond wat goed dreineer. Knyp die groeipunte af wanneer saailinge 15 cm hoog is, aangesien bosagtige plante meer vrugte dra. Maak elke dag nat in die somerhitte; 'n deklaag sal die grond koeler hou. Bemes wanneer die plante begin blom en herhaal ná twee maande. Laat die vrugte geel of rooi verkleur vir die soetste geur.
BESTE IN POTTE
Kompakte mini-variëteite soos oranje, rooi of geel 'Sweet Snack' en die soetgeurige rooi 'Snackabelle' vaar goed in houers. Dié dwergplante lewer tot 30 vrugte elk. Plaas potte waar hulle oggendson kry en smiddae in die skadu is. Maak elke dag nat (potte droog gou uit) en voed maandeliks met vloeibare misstof.
Plant 'Candy Cane', 'n groen gestreepte peusel-soetrissie wat helderrooi ryp word, en 'Mad Hatter', 'n hoër groeiende kultivar met vrugte wat soos driepunthoede lyk. 'Candy Cane' (60 cm) het gevlekte blare en vaar ewe goed in die grond as in 'n pot. Elke 'Mad Hatter'-plant (115 cm) kan 40 tot 50 vrugte met 'n vars, sitrusblomgeur dra.
• Bestel soetrissiesaad aanlyn by gropak.co.za.
[SAAI NOU DIÉ GROENTE]
Somer- en winterreënstreke
Stam- en rankboontjies, beet, eiervrugte, rissies en soetrissies, wortels, seldery, komkommer, spanspek, somerskorsies, radyse, witwortel, blaarbeet en spinasie, mielies/suikermielies, tamaties.